
Zusammenfassung 


Jesu Rede vom Reich Gottes deckt die Wirklichkeit auf, die sein Eintreten für 
den Menschen bestimmt un sich damit als tragende Voraussetzung seines 
jeweiligen konkreten Verhaltens darstellt. Das heißt: Seine einzelnen Aktionen 
stehen nicht einfach situationsabhängig nebeneinander, vielmehr erweisen sie 
auf einen gemeinsamen Sinnzusammenhang. Die Jesus zugestandene 
Glaubwürdigkeit bezieht sich deshalb nicht nur auf die überzeugende 
Menschlichkeit seines jeweiligen Verhaltens, sondern zugleich auch auf die 
darin vorausgesetzte Wirklichkeit. Gerade die Tatsache, daß in seinem 
konkreten Verhalten die reale Möglichkeit einer erfüllenden Wirklichkeit 
sichtbar wird, führt zu der Überzeugung, daß seine Voraussetzung wahr ist. 
Indem der Jesus, der dem Mitmenschen helfend und von Zwängen befreiend 
zur Seite tritt, von der Basileia spricht, bietet er diesem an, sich selbst ebenfalls 
an ihr auszurichten. Diese Aspekte werden in bezug auf die Barmherzigkeit 
Gottes erörtert, der den Menschen durch seinen Sohn Jesus Christus Liebe und 
Gerechtigkeit bietet. 


i 


Li 

DUMNEZEU FĂRĂ DUMNEZEU 


Probabil că omul nu are o altă rațiune de a fi 


decât aceea de a se gândi la Dumnezeu (E. Cioran) 


Trăim la sfârşitul acestui mileniu o criză profundă de natură 
spirituală care comportă multe contradicții şi paradoxuri. Specialiştii 
în domeniul spiritual, religios, spun că este vorba de o criză a semni- 
ficaţiilor: semnele nu mai spun nimic. În consecință, Dumnezeu ca 
termen nu mai trimite la nici un fel de realitate: Dumnezeu nu se 
referă la Dumnezeu - Persoană sau Eveniment. Avem de a face cu 
un Dumnezeu fără Dumnezeu. Caracterizând actuala stare de lucruri, 
necredinciosul Emil Cioran afirma într-o convorbire cu F. J. Raddatz 
din 1986 că totul a încetat să mai existe şi însuşi cuvântul “sens” 
nu mai are nici un sens - nici măcar nu se mai pune problema.! Din 
punct de vedere filozofic, actuala criză se datorează ŞI pierderii 
interesului pentru metafizică. De fapt, numai o lectură de tip 
metafizic poate exprima în mod adecvat realitatea la care se referă 
cuvântul Dumnezeu, pe când în lipsa ei se cade în nihilism ŞI 
ateism, aşa cum se întâmplă cu mulţi dintre filozofii contemporani. 


De la bun început trebuie spus că întrebarea în legătură cu 
Dumnezeu constituie problema de fond a filozofiei. Începuturile 
cercetării filozofice se caracterizează prin reflecţia asupra divinului. 
În privinţa aceasta, iată ce spune Aristotel: Într-adevăr, toate 
lucrurile sau sunt principiu sau rezultă din principiu, dar infinitul 
nu are principiu, pentru că atunci ar exista o limită a infinitului. 
Tot aşa infinitul este negenerat şi indestructibil, ca fiind un 
principiu. Într-adevăr, în mod necesar, ceea ce este generat are un 


! E. CIORAN, Oceanograf al ororii, Convorbire cu Fritz J. Raddatz, în: Id., 
Convorbiri cu Cioran, Humanitas, Bucureşti 1993, p. 161. 

sfârşit şi există un sfârşit la orice distrugere. De aceea, cum 
spunem, infinitul nu are principiu, ci el este, după cât se pare, 
principiul altor lucruri pe care le conţine pe toate şi le guvernează 
pe toate, aşa cum susțin aceia care spun că nu există alte cauze în 
afară de infinit, ca de pildă, Inteligența şi Armonia. Ei mai susțin 
că infinitul este divinitate, pentru că este fără de moarte şi 
imperisabil, cum spun Anaximandru şi cei mai mulţi fi ziologi.? 


Convingerea că cercetarea în legătură cu realitatea originară 
care întemeiază totul se identifică, aşa cum este cazul la naturalişti, 
cu cercetarea asupra divinului străbate întreaga filozofie greacă şi 
faptul acesta devine destul de clar în lucrările lui Aristotel, unde 
investigația asupra divinului este momentul esențial şi definitoriu al 
reflecției filozofice. De aceea, metafizica, cea mai înaltă ştiinţă 
filozofică, având ca obiect realitatea meta-empirică originară, poate 
fi numită pe bună dreptate cu numele de teologie. 


Această conotaţie teologică a filozofiei s-a păstrat în toată 
perioada gândirii patristice şi medievale, chiar şi atunci când ştiinţa 
divinului părea că se exprimă mai mult prin tăcere decât printr-o 
definiție pozitivă a obiectului său specific.” De asemenea, gândirea 
modernă a văzut în teologia filozofică dimensiunea autentică a 
filozofării, în ciuda puternicului accent antropologic care străbate 
această perioadă începând cu Renaşterea. Orice analiză referitoare 
la om, lume şi destinul lor trebuie să fie precedată de o reflecţie 
asupra lui Dumnezeu care fundamentează totul. Perspectiva aceasta 
o întâlnim de exemplu în cazul lui Descartes, Spinoza, Leibniz, 
Kant sau Hegel. 


Gândirea contemporană urmează alte căi decât cele ale 
tradiţiei filozofice precedente. În concret, după dispariția ființei ca 
fundament sau temei, dispare şi preocuparea pentru adevăr, semni- 
ficaţie, iar neîncrederea în posibilitatea şi validitatea unei teologii 


2 ARISTOTEL, Fizica, III, 203 b. 

3 PSEUDO-DIONISIE AREOPAGITUL, De divinis nominibus, I, 2 (Sfântul 
DIONISIE AREOPAGITUL, Opere complete, trad. de Pr. Dumitru Stăniloaie, Editura 
Paideia, Bucureşti 1996, pp.135-136). 

filozofice creşte tot mai mult. Această situație nouă a dat naştere 
unei crize de identitate în filozofie, care a dus la concentrarea reflecţiei 


în mod exclusiv asupra unor anumite sectoare ale realului fenome-nic 


sau asupra unor chestiuni legate doar de metoda cunoaşterii. 


În momentul de faţă, asistăm la mai multe încercări de a 
depăşi acest moment de Criză prin readucerea filozofiei la limanul 
misiunii sale din totdeauna.” 


În conferinţa de faţă, încerc să problematizez certitudinea 
neverificată a nihilismului existențial contemporan, şi anume că nu 
mai există nici o certitudine, că sensul nu mai are sens, că Dumnezeu 
este un termen sau un concept lipsit de conţinut, un partener de 
dialog pentru miezul de noapte, cum spunea Cioran, pentru care 
singura certitudine este singurătatea absolută, Nimicul.” Scopul problema- 
tizării este acela de a ajunge la un răspuns solid, la un adevăr care'să 
elimine dubiile pe de o parte, iar pe de alta să vedem dacă situaţia 
noastră umană comportă într-adevăr excluderea lui Dumnezeu. 


1: Originea conceptului de teologie în gândirea greacă 


Noţiunea greacă de teologia s-a născut într-un cadru filozofic. 
Primul care a folosit cuvântul teologia şi a creat acest concept a fost 
Platon. Cuvintele derivate din teologia se întâlnesc frecvent în 
scrierile lui Aristotel şi ale discipolilor săi. 


Platon foloseşte termenul teologia în dialogul Republica, 
mai exact atunci când pune în discuție legitimitatea discursului mitic 
folosit de poeţi pentru a vorbi despre cele privitoare la divinitate. În 
plus, chestiunea se referă şi la cum este Dumnezeul.” Lucrul acesta 
este teologie, dar întrucât este practicată de poeți, ea nu poartă încă 
semnul unei adevărate teologii filozofice. În momentul în care cel 
care filozofează se întreabă dacă poeții vorbesc în mod adecvat 


+ Cf. W. WEISCHEDEL, Il Dio dei filosofi (1971), vol. I-II, Melangolo, Genova 
1988; G. PENZO - R.GIBELLINI (ed.), Dio nella filosofia del novecento, Queriniana, 
Brescia 1993. 

5 E, CIORAN, Oceanograf al ororii, cit., p. 160. 

* PLATON, Republica, 379 a. 

despre Dumnezeu, atunci filozofia devine teologie filozofică. În 
sensul acesta, gândirea lui Platon este în întregime teologică. 


În lucrările lui Aristotel, discursul despre Dumnezeu comportă 
două modalităţi distincte: una filozofică şi alta mitico-poetică. 
Astfel, teologia înseamnă, ca şi în gândirea platonică, vorbirea 
poetico-mitică despre Dumnezeu, pe de o parte, iar pe de alta 
înseamnă, -ca în gândirea de tip aristotelic, un discurs filozofic 
despre Dumnezeu. De fapt, Aristotel face deosebirea între cei din 
vechime, adică primii care au făcut teologie, şi cei care sunt filozofi 
în adevăratul sens al cuvântului, cum ar fi Talet şi alţii care au venit 
după el.” Din prima categorie fac parte Homer, Hesiod şi alţii 
pentru care noaptea este originea a toate. Pe urmele lui Talet, 
Aristotel se îndepărtează de doctrinele acestor teologi, ca de ceva 
inventat în felurile mitului. 


În schimb, altfel stau lucrurile când este vorba de filozofia 
primă sau de metafizică, cum se va numi mai târziu. Caracterul 
teologic pe care Aristotel îl atribuie metafizicii reprezintă prima 
formulare explicită a conceptului filozofic de teologie. În noţiunea 
aristotelică de teologike se fixează în mod definitiv ceea ce teologia 
poate semnifica în sens filozofic: divinul - obiectul teologiei - este 
înțeles ca etern, imobil şi separat (de ceea ce este)? 


În cursul istoriei, conceptul de teologie filozofică a suferit 
multiple variaţii semantice. Însă ceea ce ni se pare semnificativ este 
faptul că provine din gândirea greacă, gândire care a conferit 
teologiei un caracter bine definit. Acest caracter se poate vedea 
atunci când se analizează semnificaţia originară a termenului 
teologia şi a celor două elemente lexicale din care este alcătuit: 
theos şi logos. 


Lăsând deoparte al doilea element - logos -, deoarece merită 
o analiză separată, ne oprim la primul, adică la termenul theos, ca 
obiect al teologiei. În cazul lui, asistăm la o mulţime de semnificaţii 


7 ARISTOTEL, Metafizica 983 b 28 ss. 
ê ARISTOTEL, Metafizica 1000 a 18 ss. 
? ARISTOTEL, Metrafizica 1026 a 10 ss. 

care nu puteau să fie toate la un loc prezente în conceptul primordial 
grec de Dumnezeu şi de divin. În mod deosebit întâlnirea dintre 
credinţa creştină şi gândirea greacă a dus la o modificare însemnată 
a noțiunii filozofice de divinitate. În consecinţă, semnificația ter- 
menului theos poate fi definită ţinând cont de istoria sa.!0 Să reţi- 
nem că termenul Dumnezeu nu constituie la început decât indicația 
unui loc gol. Apariţia lui Dumnezeu în cuvântul Dumnezeu trebuie 
căutată în istorie, iar istoria lui Dumnezeu în istoria omenirii este 
istoria religiei sau istoria religiilor.!! 


Aşadar, la început Dumnezeu indica un loc gol. Mintea 
umană nu putea trece de una singură dincolo de valoarea cuvântului 
Dumnezeu ca semn pentru o altă realitate. 


2. Dumnezeu în istoria religiilor 


Istoricii religiilor, reconstituind anumite structuri religioase 
ale religiei indo-europene şi folosindu-ne de indicaţiile sumare dar 
importante aduse de vocabularul religios, au recunoscut rădăcina 
indo-europeană deiwos (cer) în termenii care desemnează noţiunea 
de zeu (lat. Deus, skr. Deva, iran. Div, lit. diewas, vechi-germ. 
Tivar) şi în numele principalelor zei: Dyaus, Zeus, Jupiter. În felul 
acesta, au descoperit că ideea de zeu este solidară cu sacralitatea 
celestă, adică de lumină şi de transcendenţă (înălțime), şi, prin 
extensie, cu ideea de suveranitate şi de creativitate, în sensul său 
imediat: cosmogonie şi paternitate. Cerul (zeul) este prin excelență 
Tatăl: cf. indianul Dyauspitar, grecul Zeus Pater, illirianul 
Daipatures, latinul Jupiter, scitul Zeus-Papaios, traco-frigianul 
Zeus- -Pappos.!? Cât priveşte vocabula greacă theos, aceasta nu se 
înscrie în aceeaşi serie, deoarece derivă dintr-o rădăcină ce desemnează 


° W, WEISCHEDEL, Dio dei filosofi, vol. I, cit., pp. 37-39. 

W, PANNENBERG, Questioni fondamentali di teologia sistematica, Queriniana, 
Brescia, I, 1972, pp. 282-329; Id., Epistemologia e teologia, Queriniana, Brescia 1973, 
pp. 215-250. 327-338. 

* M. ELIADE, Istoria credințelor şi ideilor Er adi (1975), vol. I, Editura 
Ştiinţifică, Bucureşti 1991, p. 191. 

sufletul, spiritul mortului, de exemplu, lituanianul dwesiu (a 
respira), paleoslavul duš (respiraţie), duša (suflet). Unii istorici ai 
religiilor sunt de părere că termenul theos, (zeu), se dezvoltă 
pornind de la ideea de morți divinizați.! 


Excursus: Conştiinţa morții 


Din Sfânta Scriptură aflăm că moartea este un eşec, un 
defect al creației. Moartea este o ruptură. + Dar până unde? 


Ruptura totală este contrazisă de permanenţa celui mort în 
amintirea celor vii. Aşadar, viaţa se prelungeşte. Statutul morților 
depinde de grijile celor vii. Asigurarea supravieţuirii liniştite a 
morţilor, dincolo, în universul umbrelor, a fost cea mai bună şcoală 
a solidarităţii. Această solidaritate comportă mai multe dimensiuni. 


Solidaritatea de tip egiptean. Sufletul va fi cântărit. Nomazii 
introduc perspectiva cerebrală şi igiena arderii trupurilor. Incine- 
rarea este o înmormântare în cer. Este suficient să urmăreşti fumul, 
punctul din cer în care el se îndreaptă. Fiecare noapte înstelată îți dă 
posibilitatea să vorbeşti cu morții tăi. 


Solidaritatea de tip indian. Samsara se teme de vid, de 
căderea nedefinită în gaura neagră, în neant. Dar teama aceasta se 
termină în contrarul ei. Omul înţelege că nu va muri. Nu poate să 
moară. Lucrul acesta i-l spune viața din pădurea tropicală. Moartea 
este doar o iluzie a unei plecări. Moartea este explozie de viaţă: 
trunchiul arborelui mort şi cadavrul părăsit sunt o dovadă tangibilă. 
Deci, omul nu poate uita, faptele lui nu-l vor părăsi niciodată, de 
exemplu, crima comisă îl va urmări pentru totdeauna. India a 
descoperit interdicția morţii. Cel care a trăit este condamnat la 
chinul unei Vieţi veşnice. Pe parcursul mai multor vieţi, prin 
renaştere, samsara, trebuie să foloseşti până la ultimul firicel de 
cenuşă Karma faptelor, gândurilor, greşelilor tale; nu avem aici un 
sfârşit, deoarece fiecare viață a acumulat mai multe deşeuri decât a 


13 Idem, nota 3, p. 191. 
14 P, CHAUNU, Dieu, Desclée de Brouwer, Paris 1990, pp. 60-62. 

reuşit să le elimine. Gautama Buddha crede că, prin asceză, un fel 
de smerenie marcată de mândrie, poate găsi ieşirea tangențială din 
această stradă fără de sfârşit. Este vorba de nirvâna, această stare 
care reprezintă punctul cel mai înalt al unei reflecții filozofice pur 
omeneşti. Nirvâna este recompensa cea mai frumoasă a gesturilor 
ascetice pur omeneşti, adică gesturi în fața unui Dumnezeu 
imanent, care tinde şi realizează dorinţa prin iubirea destinului. Prin 
urmare, nirvâna este înlocuirea dorinţei de veşnicie, căsătoria 
permisă cu Dumnezeul obscur pe care îl urmează rațiunea umană, 
nu se separă de cosmos, a cărei ființă reflectată se confundă cu 
Fiinţa supremă, fiinţa în sine, care nu poate să vină la noi decât din 
Altă Parte, de la un Altul complet altfel. 


Solidaritatea de tip grecesc. Nemurirea sufletului la Platon 
nu are sens decât dacă este pusă în paralel cu ceva Înainte şi cu 
ceva După. De aceea religiile misterice sunt atât de aproape de 
migraţia sufletelor din samsara, o credință comună la indoeuropeni, 
popoare de stepă care au vagabondat multă vreme până când s-au 
fixat în spaţiul agricol al Mării Mediterane. 


Solidaritatea de tip creştin. Revelația Cuvântului lui Dumnezeu 
denunţă certitudinile false, mediocre, insuficiente şi spune că 
iubirea lui Dumnezeu nu poate fi concentrată într-o singură clipă. În 
fine, Revelația spune că în Cristos, oamenii vor fi înviați Cu, 
umpluti de viață cu, transformați prin puterea învierii sale.” Învierea 
morţilor va fi recolta de grâu, pe care Tatăl l-a semănat în lume. "6 
Tatăl va termina lucrarea de înglobare a mulțimii oamenilor în naşte- 
rea Fiului şi va revela că Isus Cristos, în filiațiunea sa, este învierea 
morţilor. Sf. Paul va spune că deja acum noi suntem membrele unui 
singur trup, Cristos," şi participăm la Spiritul său,'% care este naşte- 
rea divină. Deci învierea din morți înseamnă naştere divină. si 


5 Fp 3, 10.21. 

15 In 12, 24. 

1 Ef 5, 30; Cf. 1 Cor 12, 27. 

18 2 Cor 5, 5. 

9 F-X. DURWELL, Le Pere. Dieu en son mystère, Cerf, Paris 1993 (3 ed.), pp. 100-103. 

După alți specialişti î în istoria religiilor, ideea de (dumne)zeu 
s-a ivit din ideea de sacru.? ° Experienţa sacrului, revelând fiinţa, 
sensul şi adevărul într-o lume necunoscută, haotică şi amenințătoare, a 
netezit calea gândirii sistematice.?! De fapt, dialectica sacrului a 
precedat toate mişcările dialectice descoperite după aceea de spiritul 
uman. Prin urmare, văzând ceea ce s-a întâmplat, deci cronologic, 
putem spune că la început a fost sacrul, apoi a urmat o cădere - în 
păcat, în cosmos, în istorie etc. -, o ruptură însoțită de conștiința 
morții şi în aceste timpuri de pe urmă a venit Dumnezeu care a pus 
capăt fricii de moarte. 


Raporturile dintre fiinţele făcute din puterea sacrului şi fiinţele 
făcute din lut şi vânt sunt raporturi prin esenţa lor inegale. O duali- 
tate, o opoziţie între cuvinte exprimă esenţa acestui raport. Antichi- 
tatea păgână, aceea pe care a (in)format-o creştinismul şi din care 
am ieşit şi noi, a reținut cuvintele nemuritor şi muritor. Moartea 
este cel mai bun simbol al fragilității a ceea ce nu are sau participă 
la ființa veritabilă, ființa durabilă, adevărată - astăzi se spune fiinţa 
în Sine -, muritorii sunt de partea ierbii, a vântului, nemuritorii 
locuiesc în Parnas şi în Olimp, ei sunt durabili, ca marmura sau 
granitul din care se confecționează chipul lor. 


In istoria omenirii se poate observa un moment în care se 
face trecerea de la grupuri, triburi, clanuri la imperii. În plan reli- 
gios, momentul este observabil prin personalizarea hierofaniilor. 


Dar tot în acest moment, apare prima generaţie de filozofi: 
presocraticii, ionienii din secolul al VI-lea înaintea erei noastre, con- 
temporani, dar în puţine lucruri, cu Gautama Buddha şi Zarathustra. 
Aceşti filozofi au continuat reflecţia asupra sacrului. Astfel, pentru 
ei, zeii personalizați, legaţi de un loc, de un sanctuar, protectori ai 
unui clan, ai unei cetăți, ai unei activităţi, toți aceşti zei participă la 
sacru. Ei sunt o manifestare a sacrului şi nimic altceva; ei spun 
ființa, denumirea profană a sacrului; aceşti zei sunt o formă a fiinţei 
adevărate, durabile, reale care ne înconjoară, aceste fiinţe pe care 


” P. CHAUNU, Dieu, cit., pp. 63-69. 
2 M. ELIADE, Nostalgia originilor (1969), Humanitas, Bucureşti 1994, p. 7. 

noi le venerăm, le cinstim, cărora le aparținem, aceste fiinţe sunt 
fragmente ca şi noi, fragmente, elemente ale Fiinţei totale, ale 
fiinţei veşnice, inutilizabile, de neschimbat, cosmosul, totalitatea a 
ceea ce este, care posedă ființa în sine. Ceea ce noi am cinstit în 
sacru este singura Realitate adevărată, Realitatea Ultimă căreia îi 
aparținem, lumea în care noi suntem, mai bine spus, noi: bucată de 
Hyle, de materie, in-formată, plămădită, fără încetare făcută şi 
refăcută în formele sale pe care o inteligenţă de nevăzut a cosmo- 
sului, cealaltă față a cosmosului, demiurgul, o face şi o reface 
neîncetat. Urmează de aici că nimic nu este adevărat în totalitate, 
nimic nu este fals în totalitate, viața şi moartea sunt două feţe care 
se schimbă veşnic. Chiar dacă Aristotel este încă departe, el parti- 
cipă la această intuiţie a lonienilor. 


Să mai spunem că, ajutat doar de simţuri şi rațiune, omul nu 
a reuşit să treacă dincolo de Ionieni. Dar de unde au pornit şi unde 
au ajuns aceştia? 

Xenofan (secolul al VI - V-lea î.d.Cr.) este deschizătorul de 
drumuri. Platon în Sofistul spune că Fiinţa totală este Tatăl eleaţilor. 
Pentru Xenofan, Unul este ceea ce se numeşte Tot. Aristotel spune 
în legătură cu Totul, adică Universul, că are o singură şi unică 
natură. De asemenea, pentru Aristotel, fiinţa care este unul, mereu 
în aceeaşi stare, rămâne, subzistă, nu se mişcă, nici nu se transformă. 
Schimbarea nu este decât o schimbare aparentă, moartea este o apa- 
rență ca şi viaţa, Totul, care este numit zeu, este veșnic, inutilizabil, 
asemenea cu el însuşi în toate, şi limitat şi sferic şi în toate părțile 
sale capabil de senzaţii; statutul hierofaniilor, aceşti zei mai vechi, 
este salvat, deoarece părinţii filozofiei greceşti aveau simţul tranziției. 


Dacă pentru Xenofan totul este calm, liniştit, adormit, pentru 
Heraclit, o jumătate de secol mai târziu, totul este zgomot, ruină şi 
război. Focul este elementul fundamental, totul se face şi se desface. 
Totul care are fiinţa în sine este mişcare, panta rhei, mânie şi 
zgomot. În marele Zeu multiplu şi contradictoriu al lui Heraclit se 
petrec atât de multe lucruri că în cele din urmă nu se mai întâmplă 

nimic. Zeul imanent î. Greciei filozofice antice nu are istorie, o lasă 
pe seama oamenilor.2 


Părintele fondator al ateismului modern este Parmenide (prima 
jumătate a secolului al V-lea, î.d.Cr.), care este mai brutal şi mai 
simplu. El porneşte de la supoziţia că universul fizic, ceea ce ne 
înconjoară, ceea ce no: vedem este Fiinţa considerată în mod absolut. 
Ea nu este născută, nu are un arbore genealogic, nu se poate distruge, 
nu este perisabilă, mobilă, nu are sfârşit în timp. Parmenide urăşte 
timpul. Despre ființa în discuţie nu se poate spune că era în trecut, 
nici că va fi î în Viitor, deoarece acum este în întregime, în acelaşi 
timp, simultan.” Am pornit de la pietrele înălțate şi am rămas tot 
aici; lumea lui Parmenide are consistenţa unui bloc de granit. 
Păgânismul desăvârşit afirmă că lumea este divină şi are un suflet. 


Acest Dumnezeu, fără îndoială, nu este Dumnezeul care ni 
se revelează ca Tată prin întruparea lui Isus Cristos. În legătură cu 
întruparea, din perspectiva istoriei religiilor, putem spune că ea este 
ultima şi cea mai perfectă hierofanie: Dumnezeu s-a întrupat în 
Chip desăvârşit într-o ființă umană, concretă şi istorică - adică 
activă într-o temporalitate istorică distinct circumscrisă şi irever- 
sibilă - fără să se închidă prin aceasta în trupul ei (căci Fiul este 
consubstanţial cu Tatăl). S-ar putea spune chiar că această kenosis 
a lui Isus Cristos nu constituie numai încununarea tuturor hierofa- 
niilor săvârşite de ia începutul timpurilor, ci le şi jusitifică totodată, 
adică le demonstrează validitatea. Dacă se acceptă posibilitatea 
intrupării Absolutului într-o persoană istorică, se recunoaşte în 
acelaşi timp validitatea dialecticii universale a sacrului; cu alte 
cuvinte, se vădeşte că nenumăratele generaţii precreştine nu au fost 
victimele unei iluzii, când au proclamat prezența sacrului, i.e. a 
divinului, în obiectele şi ritmurile cosmice.“ 


“ C, TRESMONTANT, Les Metaphysiques principales, OEIL, 1990, p. 14. 
3 Ibidem, p. 21. 


%4 M. ELIADE, Istoria credințelor şi ideilor religioase (1978), vol. Il, Editura 
Ştiinţifică, Bucureşti 1991, p. 373. 

Dumnezeu ca semn pentru o anumită realitate, prin Isus Cristos, 
hierofania supremă, devine realitatea indicată, adică Dumnezeu. 
Limbajul adecvat pentru a indica o astfel de realitate este limbajul 
simbolic. Totuşi, vorbirea noastră curentă este plină de cuvântul 
Dumnezeu. Ce înseamnă cuvântul Dumnezeu astăzi? 


3. Dumnezeu în limbajul şi cultura de azi 


Într-o meditaţie despre cuvântul Dumnezeu, K. Rahner notează 
printre altele că în limbajul nostru de azi, acest cuvânt “nu spune 
nimic sau nu mai spune nimic despre Dumnezeu. Dacă a fost aşa 
din totdeauna şi în trecutul mai îndepărtat al termenului, aceasta 
este o altă chestiune. În orice caz, astăzi, termenul Dumnezeu a 
asumat o valoare de nume propriu. Trebuie să aflăm dintr-o altă 
sursă ce anume sau pe cine indică. Este un lucru la care de cele mai 
multe ori nu ne gândim şi nu ne surprinde, dar aşa este. Dacă - după 
cum se întâmplă pretutindeni în istoria religiilor - l-am numi pe 
Dumnezeu cu numele de tată, domn ceresc sau altele asemenea, 
atunci astfel de cuvinte ar spune ceva despre ceea ce intenționează 
să exprime şi ar face-o în virtutea cuvintelor, în virtutea originii lor 
din experiența pe care o facem în altă parte şi din uzanța lor 
profană. În schimb aici, într-un prim moment, cuvântul pare că se 
uită la noi cu o faţă care s-a întunecat. Nu spune nimic despre ceea 
ce intenționează să arate şi nici nu poate să îndeplinească pur şi 
simplu rolul de indicator ce trimite către ceva întâlnit în mod direct 
în afara cuvântului şi care de aceea nu trebuie să spună nimic în 
privința aceasta, aşa cum se întâmplă atunci când spunem arbore, 
masă ori soare. Totuşi, înspăimântătoarea lipsă de contur în cazul 
acestui cuvânt - care ar trebui înainte de toate să provoace 
întrebarea ce intenționează să spună - este în mod clar în 
conformitate cu ceea ce vrea să spună, indiferent de faptul dacă a 
fost posibil să fi fost aşa fără față încă de la început sau ceva mai 
încoace. Aşadar putem să lăsăm deoparte chestiunea dacă istoria sa 
derivă dintr-o altă formă a cuvântului; în orice caz forma sa actuală 
oglindeşte ceea ce intenționează să exprime: Inefabilul, Anonimul, 

acela care nu se inserează în lumea numită ca unul din momentele 
sale; Tăcutul, acela care este mereu prezent şi care totuşi poate să 
nu fie văzut, auzit şi - deoarece spune totul într-un singur cuvânt - 
poate să nu fie respectat fiind absurdul, ceea ce propriu-zis nu mai 
are nici un cuvânt, fiindcă orice cuvânt primeşte o limită, un sunet 
propriu şi deci un sens comprehensibil numai în interiorul unui 
câmp de cuvinte. Astfel cuvântul Dumnezeu ajuns fără faţă, cuvânt 
adică ce prin sine nu mai trimite la nici o experiență determinată, 
este totuşi în măsură să ne vorbească despre Dumnezeu chiar aşa 
cum trebuie, întrucât este ultimul cuvânt care precede tăcerea în 
care, după dispariţia tuturor elementelor ce pot fi numite, găsim 


totul întemeietor întrucât întemeiază”.2- 


Din textul lui K. Rahner desprindem două concluzii: 1) Cu- 
vântul Dumnezeu există înaintea noastră şi poate fi întâlnit în 
măsura în care omul gândeşte şi vorbeşte; numele de Dumnezeu nu 
a fost introdus în limbaj de către filozofie, ca de exemplu Unul, 
Binele, Absolutul. Dumnezeu exista deja înainte de a se naşte filo- 
zofia (secolele al VI-lea şi al V-lea î.Cr. în coloniile greceşti); 2) Ter- 
menul Dumnezeu ca atare nu spune nimic despre conţinutul şi 
subiectul pe care intenționează să-l indice, prin urmare derivaţiile 
etimologice nu au o mare importanţă în cazul de faţă. 


Dar limbajul este important, dacă luăm în calcul uzanţa 
acestuia. Astfel, în legătură cu termenul Dumnezeu observăm astăzi 
următoarele feluri de a fi folosit: oamenii vorbesc despre Dumnezeu 
sau lui Dumnezeu; în limba noastră Dumnezeu este folosit în forma 
personală la masculin, dar şi la feminin (ca zeiţă). De asemenea, 
întâlnim atât forma de singular cât şi cea de plural (mai ales în 
înjurături). Numele este folosit ca apelativ dar şi ca termen 
generic. Un lucru deosebit trebuie subliniat în ceea ce priveşte limba 
greacă din perioada de dinaintea filozofiei, când cuvântul 0e6q nu 


23 K. RAHNER, Corso Jondamentale sulla fede (1976), Edizioni Paoline, Cinisello 
Balsamo (Milano) 1990, pp. 73-74. 

% H, WALDENFELS, Teologia fondamentale nel contesto del mondo contempo- 
raneo (1985), Edizioni Paoline, Cinisello Balsamo (Milano) 1988, pp. 110-111. 

era folosit ca subiect, ci ca predicat. În privința aceasta, K. Kerény 
face următoarele observații: “Dacă se ține cont de ceea ce am spus 
în privința legăturii dintre greci şi cult, faptul că termenul theos nu 
se întâlneşte în cult va apărea cu toată importanța sa extraordinară. 
Un mare cunoscător şi cultivator al limbii greceşti constată că în 
gramatica veche grecească nu există vocativul, şi anume cazul de 
invocare, al cuvântului theos. Numai în ultima perioadă, la scriitorii 
evrei şi creştini, apare forma de vocativ, necesară în cult şi în 
rugăciune. Chiar şi nominativul theos, folosit ca invocaţie, este 
tardiv ... 


Un alt mare filolog, cunoscător al limbii greceşti, a făcut o a 
doua constatare importantă: theos este un predicat. În greacă este, 
da, posibil ... să faci o referinţă în legătură cu theos. Însă se pare că 
la început nu se spunea nimic despre theos, dar că theos era predicat 
despre ceva. Nu era vorba despre o extravaganță lingvistică. 
Dimpotrivă, este o caracteristică a limbii greceşti să spună despre 
un eveniment: Acesta este theos!”.?” 


Kereny dă un exemplu de acest eveniment Dumnezeu cu o 
expresie a Elenei luată din tragedia cu acelaşi nume a lui Euripide: 
“O zei! Deoarece este Dumnezeu, când sunt cunoscuţi cei dragi”; şi 
cu o altă expresie care a ajuns până la noi în latină cu ajutorul lui 
Pliniu cel Bătrân: “Deus est mortali iuvare mortalem” (Este Dumnezeu 
pentru om să ajute pe un alt om). Apoi adaugă: “Cele două fraze ar 
putea să dea impresia unei sublimări tardive şi rafinate a conținu- 
tului de theos. Dar nu conţinutul ci forma lor ne face să înțelegem 
de ce theos nu poate avea un vocativ al său: deoarece aceasta este o 
caracteristică primitivă a limbii greceşti şi nu o caracteristică intrată 
ulterior într-o moment secundar. Da, un eveniment divin este salutat la 
nominativ cu Ecce deus! Theos!, şi nu apostrofat cu vocativul ... Cu 
ecce deus - cum va fi tradus în latină theos pus în mod absolut, ca o 
expresie de sine stătătoare - irumpe ceva, pentru a indicarea căreia 


2 K. KERENY, Antworten der Griechen, în: H.J. SCHULTZ (ed.), Ma chi è questo 
Dio ?, Edizioni Paoline, Cinisello Balsamo (Milano) 1972 (2 ed.), pp. 143-144, cit. de 
H. WALDENFELS, op. cit., p. 111. 

filozofia greacă are termenul derivat /hefon, divinul, însă nu un 
divin care ar fi doar o atenuare a lui Dumnezeu. Irumpe eveni- 
mentul divin: se întâmplă theos, în timp, în lumea aceasta, şi este 
tot în acest eveniment. Dacă ştergem marginile lingvistice şi deci 
marginile diferitelor câmpuri, expresia înseamnă: se întâmplă 
Dumnezeu.” 

Aici Dumnezeu înseamnă ceea ce se iveşte şi străluceşte prin 
tot şi în tot şi, în acelaşi timp, înseamnă experienţa libertăţii. În 
Grecia, cea mai înaltă formă fenomenală a sa este Dumnezeul 
zeilor, Zeus.” Ajunşi aici, merită să comparăm aceste observații 
despre uzanța greacă originară a termenului 0e6c cu rezultatul 
cercetărilor lui K. Rahner în legătură cu semnificaţia cuvântului 6 
9e6c în Noul Testament - probabil cu excepţia a şase locuri în care 
@eóç se referă la Isus Cristos.” Conform analizelor lui Rahner, 
Theos în Noul Testament este Dumnezeu Tatăl, prima persoană a 
Sfintei Treimi. În sensul acesta Dumnezeu este sub profil teologic 
nu un termen esențial, ci un termen personal. Aşadar, modul 
originar creştin de a vorbi despre Dumnezeu este un discurs care se 
adresează lui Dumnezeu numindu-l Tată.” 


Concluzie 


Formularea “Dumnezeu fără Dumnezeu” o întâlnim şi în 
scrierile marilor mistici creştini. De exemplu, sfântul Augustin îl 
considera pe Dumnezeu intimior meo, et superior summo meo; 
Angelus Silesius spunea cu mult curaj că Ich bin wie Gott und Gott 
wie ich, iar Meister Eckhart afirma că sufletul nu-l vrea pe 
Dumnezeu după cum este Dumnezeu ci ca Tată. Prin aceste ex- 
presii, se afirmă o unitate de relaţie după care prezenţa-absenţă a lui 
Dumnezeu face în aşa fel ca omul să spună: nec tecum nec sine te. 


28 Idem, pp. 144-145. 

2 Idem, pp. 148-151. 

3 Cf. In 1, 1.18; 20, 28; Rom 9, 5s; Tit 2, 13; 1 In 5, 20. 

ER, RAHNER, Saggi, Edizioni Paoline, Cinisello Balsamo (Milano) 1965, pp. 
467-585. 

Putem spune că în această direcție merge tradiția mistică occiden- 
tală, exprimată în mod minunat de Sfânta Tereza de Avila, Sfântul 
loan al Crucii, Nicolaus Cusanus sau Sfântul Ignațiu de Loyola şi 
atâția alții, care-l definesc pe Dumnezeu ca cerc şi circumferință, în 
acelaşi timp pretutindeni şi nicăieri. * Omniprezenţa lui Dumnezeu 
are ca modalitate de a fi ceea ce s-ar putea numi absenţa universală. 
Regula interioară a acestui raport de necesitate dintre omniprezența 
şi absenţa universală a lui Dumnezeu este libertatea pe care Meister 
Eckhart o consideră comună pentru Dumnezeu şi om şi o defineşte 
prin termenul Abgeschiedenheit, detaşarea în sens pozitiv, adică 
actul desăvârşit al odihnei în sine, actul de a fi una cu sine. Pentru 
Eckhart, Abgeschiedenheit este cea mai mare virtute, mai mare 
decât iubirea, umilința sau milostivirea. Ca expresie ontologică ea 
se aplică atât lui Dumnezeu cât şi omului şi este un alt nume pentru 
adevăr, un adevăr şi pentru unul şi pentru altul relativ, deoarece 
adevărul ţine de domeniul relaţiei.“ 


În fine, expresia “Dumnezeu fără Dumnezeu” ne trimite cu 
gândul la evenimentul sacru al Sfintei Scripturi care prin esenţa sa 
nu poate fi tematizat în întregime. Dumnezeu - eveniment prin 
natura sa rămâne dincolo, este transcendent.” Această dimensiune 
a transcendenţei la care trimite termenul Dumnezeu nu permite ca 
vestirea biblică să fie cuprinsă în totalitate de o cultură anume. 
Dumnezeu-eveniment este în mod intim meta-cultural şi meta- 
istoric; adevărul despre acest Dumnezeu este de natură relaţională, 
personală. 


Pr. Wilhelm DANCĂ 


32? N. CUSANUS, De docta ignorantia, Il, 12.. 


P, LABARRIERE, Dieu sans Dieu, în: J. DORE / CH. THEOBALD (ed.), 
Mélanges offerts a Joseph Moingt, Cerf-Assas Editions 1993, Paris, pp. 915-925. 


* G. PENZO, Introduzione, în: G. PENZO-R.GIBELLINI (ed.), Dio nella filosofia 
del novecento, cit., p. 15. 

Riassunto 


Stiamo vivendo alla fine di questo millenio una crisi profonda di natura 
spirituale che comporta molte contradizioni e paradossi. Gli studiosi delle 
scienze spirituali, religiose, sostengono che si tratta di una crisi dei si gnificati: i 
segni non dicono più niente. Di conseguenza, Dio come parola non rimanda ad 
alcun tipo di realtà: Dio no fa riferimento a Dio - Persona oppure Evento. Ci 
troviamo di fronte ad un Dio senza Dio. Dal punto di vista filosofico, l’attuale 
crisi è dovuta anche alla perdita dell'interesse per la metafisica. Infatti, solo 
una lettura di tipo metafisico può scoprire un modo adeguato di parlare di Dio 
con lespressione Dio senza Dio, mentre nella sua assenza si cade nel 
nichilismo e nell’ateismo, come succede per molti filosofi contemporanei. 


Dialog teologic 3 (1999) 93 


CHIPUL MAIESTUOS AL TATĂLUI ÎN LITURGIE 


Regula generală transmisă de cea mai veche tradiție liturgică 
este ca rugăciunea să fie îndreptată către Tatăl prin Isus Cristos. Regulă 
formulată categoric de Sf. Augustin la Conciliul din Hippona (393 d.C.) 
la care a luat parte ca simplu preot: Cum altari assistitur, semper ad 
Patrem dirigatur oratio (Mansi III 884). Această tradiție se înte- 
meiază pe îndemnul apostolului Pavel: Cuvântul lui Cristos să 
locuiască din belşug în voi în toată înțelepciunea. Învăţaţi-vă şi 
sfătuiți-vă unii pe alții cu psalmi, cu cântări de laudă şi cu cântări 
duhovniceşti, cântând lui Dumnezeu cu mulțumire în inima voastră. 
Şi orice faceţi cu cuvântul sau cu fapta, să faceţi totul în numele 
Domnului Isus, multumind prin el lui Dumnezeu Tatăl (Col 3,16-17). 
Regula tradiţională se reflectă perfect în doxologiile liturgice precum 
doxologia: Gloria Patri per Filium in Spiritu Sancto, devenită în 
contextul disputelor ariane: Gloria Patri et Filio et Spiritui Sancto. 
Sau doxologia cu care se încheie canonul (anafora) roman: Prin 
Cristos, cu Cristos şi în Cristos, ţie, Dumnezeule, Tată atotputernic, 
in unire cu Duhul Sfânt, toată cinstea şi mărirea, în toți vecii 
vecilor. E bine de amintit că mai înainte ca doxologiile scurte cu 
care se încheie rugăciunile mai lungi să devină piese de sine 
stătătoare, toate rugăciunile liturgice, în special anaforele, urmau 
ordinea trinitară a doxologiei; era invocat Tatăl, apoi Fiul, apoi 
Duhul Sfânt. Conciliul al II-lea din Vatican consfințeşte această tradiţie 
bimilenară când afirmă în Constituţia Liturgică: Biserica...se roagă 
Domnului (Isus) şi prin el aduce cult Tatălui veşnic (SC,7). 


Limbajul cu care omul se adresează lui Dumnezeu Tatăl este 
determinat de imaginea pe care omul şi-o face despre Dumnezeu 
Tatăl. lar această imagine poate cunoaşte o infinitate de nuanţe: de 
la bunătatea absolută, de la Dumnezeul Tată bonom, îngăduitor 
până la slăbiciune, care închide ochii la toate şotiile copiilor săi, le 
satisface toate mofturile şi capriciile, şi îi lasă să-i sară în gât, până 


